Oikeusministeriö	
PL 25	
00023 VALTIONEUVOSTO	

	

Oikeusministeriön lainvalmisteluosaston lausuntopyyntö 5.4.2007, OM 6/41/2006

Lausunto rangaistusmääräys- ja rikesakkotyöryhmän mietinnöstä

Pyydettynä lausuntona Helsingin syyttäjänvirasto esittää seuraavaa:

Työryhmä on ehdottanut, että rangaistusmääräys- ja rikesakkomenettely yhtenäistetään ja rangaistusmääräysmenettelystä ja rikesakkomenettelystä annetut lait ehdotetaan korvattavaksi lailla sakko- ja rikesakkomääräysmenettelystä (menettelylaki), jota ehdotusta kannatetaan.

Rikoksesta epäillyn oikeusturvan kannalta edellytetään hänen suostumustaan summaariseen menettelyyn. Suostumuksen antaja luopuu oikeudestaan saada asiansa käsitellyksi asianmukaisesti ja ilman aiheetonta viivästystä lain mukaan toimivaltaisessa tuomioistuimessa. Mikäli rikosasian vastaaja ei anna suostumustaan summaariseen menettelyyn tulee syyttäjän saattaa asia tuomioistuimen ratkaistavaksi. Rikoksesta epäillyn ei tarvitse toimia aktiivisesti vaan pelkkä suostumuksen puuttuminen tai maksamatta jättäminen riittävät prosessin käynnistämiseksi tuomioistuimessa.  Rikoksesta epäillyn passiivinen toiminta antaa hänelle maksuaikaa sakkorangaistuksen suorittamiselle. Menettely tulee mitä ilmeisemmin lisäämään tuomioistuinkäsittelyjä.
	
Mietinnön lähtökohtana on ollut syyttäjän työmäärän vähentäminen rangaistusmääräys- ja rikesakkoasioissa. Työryhmä on mietinnössään todennut, että vuonna 2006 rangaistusvaatimuksia on annettu koko maassa 240.073, joista on kiistetty 16.327 kappaletta. Mikäli yksi syyttäjä käsittelisi vuodessa 500 rangaistusmääräysasiaa olisi lopputuloksena vuoden 2006 tilastojen perusteella  32 syyttäjän vaje pelkästään rangaistusmääräys-ja rikesakkoasioissa.

Mikäli mietintö toteutuisi nyt ehdotetulla tavalla olisi seurauksena tarpeettomasti  noin 10.000 rangaistusmääräys- ja rikesakkoasian käsittelyä tuomioistuimissa, joka puolestaan johtaisi niin syyttäjä- kuin tuomioistuinlaitoksen kannalta kestämättömään tilanteeseen. 

Lisäksi mietinnössä tulisi kiinnittää huomiota siihen mikä merkitys on annettava rikoksesta epäillyn suostumukselle summaariseen menettelyyn silloin, kun rangaistusvaatimus on maksettu osittain. Onko tuolloin kyseessä suostumus summaariselle menettelylle vai onko mahdollista, että rikoksesta epäilty mahdollisesti riitauttaa rangaistusvaatimuksen joiltain osin esimerkiksi päiväsakon rahamäärän määräytymisperusteen osalta. Syyttäjän kannalta katsottuna riitautuksen syistä tulisi säätää lailla. 

Edellä lausuttuun viitaten Helsingin syyttäjänvirasto esittää harkittavaksi, että rikoksesta epäillyn oma aktiivinen toiminta olisi edellytyksenä asian saattamiselle tuomioistuinkäsittelyyn ja sekin vain silloin, kun maksusuorituksia ei ole edes osittain tehty, jolloin vältyttäisiin	niin syyttäjä- kuin tuomioistuinlaitoksissa ns "tarpeettomilta" jutuilta.

		Markku Pohjanoksa
		virastopäällikön sijainen

		Eija Velitski
		apulaispäällikkö